VM i Portland Oregon 2012 - af Thomas Hegner, arborist, Hegner Træpleje

I August i år var VM tilbage på amerikansk grund efter en smuttur til Australien sidste år. Pacific Northwest chapter var vært og konkurrencen skulle afholdes i Laurelhurst Park i Portland. Den ligger i det nordvestlige hjørne af staten Oregon og det nordvestlige af USA. Vi var en flok på fem klatrere som havde besluttet at benytte lejligheden til at lege træturister, når vi nu alligevel var i nærheden af USAs vestkyst. Derfor fløj vi til San Francisco for at køre op til Portland. En tur på ca. 1000 km, hvis man kører direkte via motorvej.

Vi valgte dog en anden rute. Efter ballade med bagagen i lufthavnen (den kom først dagen efter - en person fik dog aldrig sin bagage) og en ekstra overnatning i San Francisco, drog vi mod sydøst i en lejet Chrysler Suburban til 8 personer. Kæmpe bil og heldigvis for det, for jeg skal hilse og sige at klatregrej og tøj til 4 personer (een manglede stadig sin bagage) fylder en del!

Målet mod sydøst var Kings Canyon National Park. En lille smuttur på omkring 6 timer. National parkerne står i meget skarp kontrast til resten af det landskab man finder i californien. Man kører i flat, goldt og gult terræn i varme op til 38 grader. Når man så når grænsen til national parken, mødes man af træer og en vej der bare stiger og stiger, samt skilte om at visse veje ikke sneryddes om vinteren. Desuden faldt temperaturen til omkring 20 grader. Nationalparken er blot en af 3 som ligger i bjergkæden Sierra Nevada. Bjergkæden har adskillige toppe over 4.000 meter. Mere interessant er det at Kings Canyon National Park er hjem for verdens tre største træer. Alle tre Sequoiadendron giganteum, eller mammuttræ. De to generaler Grant og Sherman, samt Washington (Washington blev desværre ramt af lynet i 2005 og faldt sammen. Derved tabte det sin 2. plads til Grant). Når man her taler om største træer er det ikke højden, ej heller omkredsen eller diameteren der tæller. Det er træmassens volumen som afgør rangeringen. Og der er Sierra Nevadas Sequioaer uovertrufne.

Vi så både Grant og Sherman som står en halv times kørsel fra hinanden. Det er en meget speciel oplevelse at gå på stierne hen til de store træer. Langs ruten står jo mange hundredevis af træer som alle ville være mastodonter herhjemme. Derudover dukker der ind imellem en kæmpe op mellem de andre, som bare er meget større og som får en til at stoppe op og bare kigge. I Giant Forest Grove, hvor Sherman står, finder man 8 af verdens 20 største træer.

Som man går der blandt kæmperne føler man sig mindre og mindre og mere og mere ubetydelig i det store spil. Disse træer har stået her mellem 1500-2500 år. Fremme ved Sherman er der rigelig med turister, men skovens ro omringer en og der er ingen støj. Mens man står der og kigger på Sherman bliver man overvældet af en stemning, som gør dig tavs og eftertænksom. Tingene bliver sat i relief, blot ved at være der. Sherman, og de andre træer for den sags skyld, er absolut fantastiske - og noget man ikke må gå glip af i sit liv, hvis man har den mindste interesse for træer.

Efter besøget hos de store træer kørte vi ud af nationalparken igen for at begive os nord på. Vi kørte tilbage gennem Californiens kilometer og atter kilometer lange kunstvandede plantager af alskens frugt og nødder. Skægge plantager som ikke var mere end 500 meter bredde, men tilgengæld lige så lange som øjet rækker langs med hovedvejen.

Næste mål var Leggett i den nordlige ende af Californien. Hovedvej 101, som også hedder Redwood Highway, kører lige igennem. Her havde vi en aftale om at få lov, at klatre i en stor redwood (Sequoia sempervirens - Coastal Redwood). Ejeren af en campingplads viste os ud til træet. Jeg skal hilse og sige at, hvis vi havde ønsket os et stort træ, blev vi på ingen måde skuffet. Foran os stod en bamse så stor at man troede det var løgn. Der var fem smil fra øre til øre, mens vi studerede det ca. 6m i diameter store træ. Om det var to træer der var vokset sammen eller blot et to-stammet træ var svært at vurdere, men det var for såvidt også ligemeget. Vi havde fået noget stort at klatre i. Stort med stort på.

Efter en hurtig burger (muligvis den bedste burger i USA) på nærmeste madsted, pakkede vi grej ud af bilen og gjorde klar til at bestige "Snaggletooth", som vores Sequoia ven blev døbt.

Klatring i træer af den størrelse byder på en række udfordringer. For uden bigshots, armbrøste eller andre mekaniske hjælpemidler er det ikke så let at komme op. De nederste brugbare grene var i omkring 25-30 meters højde så kastelinerne nåede at blive brugt ganske flittigt inden vi fik reb op.

Næste udfordring kommer så, når man har overstået 25 meters footlock. For hvad gør man når man hænger i en footlock strop under en gren, der er en lille meter i diameter, uden noget at stå på. Tja jeg kan ikke rigtig svare på det, men det er vist noget med en forening af livline og mastegjord, tilsat en hel masse tro og vilje, samt en utrolig krampeagtig udfoldelse af muskelkraft.

Når man så tror man er i mål, fordi man endelig står på en gren, mødes man blot af endnu en udfordring. Afstanden mellem grenene. Og ikke alene det, men også det at alle grene på en Sequoia hælder nedad. Så selv med en kort kasteline og kastepose var det bestemt ikke nemt at få reb op over næste gren og komme videre op.

Vi fik dog arbejdet os op i 35-36 meters højde, hvor stammen havde en gigantisk gren gående ud og op, som et selvstændigt træ. En gren som på længste tværsnit var mere en 2,5 meter tyk. Her midt mellem stammerne var det perfekte sted til en overnatning. Vi havde 3 Portaledges (hængende pyramideformet telt) med, så vi lavede et hejsesystem og begyndte at hive mad, drikke og telte m.m. op. Sidste del af opsætning af lejren foregik med pandelamper, da det komplette mørke for længst var sat ind.

De to sidste mand på jorden kom sikkert og lettede i hus efter en opstigning i mørke. Specielt sidste mand som havde stået alene tilbage i en mørk skovbund med bjørne og bjergløver, var glad for at komme op til os andre. Trætte men glade kunne vi sidde i vores lejr og nyde en øl og en god cigar. Se det er lykke!

Næste morgen klatrede vi til tops. En herlig tur med reb i massevis. Vi målte træet til at være straks over 90 meter højt. Ikke så dårligt endda.

Vi besluttede at køre videre samme dag, for at have tid til at køre på mindre veje fremfor at skulle på motorvej helt til Portland. Det var ingen dårlig investering. Længere nordpå svinger 101 ud til stillehavet og følger derefter kysten. Der er fantastisk natur og fantastisk udsigt hele vejen op langs stillehavskysten bla. med hval udsigtsposter flere hundrede meter over havets overflade. Andre steder kører man lige ved siden af stranden og dernede i en af bugterne så vi bla. en flok på 20-30 elge som stod og soppede. Undervejs nåede vi to overnatninger mere i teltene. Den ene gang ved bredden til en lavvandet stenfyldt flod med grønligt vand. Meget idyllisk. Desuden nåede vi på vejen også "The Chandelier Tree" - et af de her træer man kan køre igennem med bil.

Derefter forlod vi kysten og kørte det sidste stykke nordøst ind i landet mod Portland.

Konkurrencen

Ligesom ved EM, var der her afsat en hel dag inden konkurrencen til at kontrollere klatre grej, gennemgå discipliner og sørge for at alle nu også var registrerede og indforståede med alt hvad der skulle foregå.

Geartjekket var grundigt og gennemført. Test af hver enkelt lille stump. Uddybende spørgsmål. Foto dokumentation. Demonstration af ankerpunkt på sin adgangsline. De nye geartjek skemaer stiller også krav til klatrene om at vide navn og fabrikat på alle stumper, ligesåvel som at have styr på hvad det egentlig er for dele og hvordan de benyttes i en given konfiguration. Med blot en enkelt karabin i karantæne, slap jeg nu billigt igennem. Mange fik taget flere og mere væsentlige dele. Og til VM er det ikke muligt at købe nye ting og få dem checket ind. For der er simpelt hen ikke nogen stande med udstyr. De er tilgengæld samlet i convention centeret sammen med alle maskinerne som hører til branchen - en lille halv times kørsel derfra.

Disciplin gennemgangen bød på de mange sædvanlige spørgsmål omkring reglerne, men for en gangs skyld var konkurrence ledelsen hård og retfærdig og bad folk om at læse regelbogen. Derudover var der behov for en del oversættelse da det kom til redningen. Her var scenariet beskrevet i nogle meget amerikanske vendinger, som dem der ikke har engelsk som modersmål havde problemer med. Desuden var der et par modsigende svar fra dommerne. F.eks. stod jeg som nr. 2 i køen til redningen, dagen efter, før jeg fik at vide at man godt kunne bede en person om at tilkalde en ambulance. Dagen før havde vi udtrykkeligt fået at vide at der ingen hjælp var overhovedet. Den slags smutter jo desværre, men det er også noget af et stort cirkus at stable på benene, så ikke noget at sige til det.

Efter endt dag - mad på restaurant -> hjem på hotellet i et forsøg på at få noget god søvn til dagen efter.

Konkurrencedag. Nåede lige at tage lidt morgenmad i køkkenet på hotellet, inden afgang til parken. I parken var teknikere, hjælpere og dommere allerede i gang med de sidste forberedelser. Der var ikke så mange tilskuer til at starte med, men de kom hurtigt efter konkurrencen var startet. ISA afholder i forlængelse med VM i træklatring, også det årlige træ seminar, med workshops, forelæsninger og trade show. Derfor kommer der også mange tilskuere med særlig interesse for træer, til konkurrencen.

Jeg var så heldig at havne i gruppe med den forsvarende verdensmester Scott Forest. Om jeg så skulle klare mig dårligt i konkurrencen, ville jeg da altid kunne se noget rigtig god klatring fra ham og måske tage et par fif med hjem. Heldigvis gik konkurrencen da ikke så dårligt for mig - dog uden på nogen måde at være prangende heller. Det kan vel nærmest kaldes middelmådigt. I hvert fald efter international standard. Jeg endte som nr. 27 ud af 42 mandlige deltagere. Samlet score for de indledende discipliner kan ses her: http://www.itcc-isa.com/results/resources/2012\_ITCCPreliminaryResults\_Men.pdf

Tilgengæld var der mange helt fantastiske præstationer fra top klatrerne. Arbejdsklatringen bød på både super hurtige (kun lidt over 3 minutter ud af 5 tilladte), såvel som flydende gennemløb. Det var en bred eg som ikke var specielt høj, men sat op med 2-3 rigtig gode sving/spring, af den slags der kan få een til at se rigtig dygtig eller rigtig skidt ud.

Hurtigklatringen var sat i et træ som udmærkede sig ved stort set ikke at have nogen grene på den nederste del. Derfor var man tvunget til at hive sig op i det net af reb som var sat op langs stammen, for derefter at benytte belay rebet til nærmest at "body thruste" sig op. Det var ikke helt som jeg kan lide hurtigklatringer, men det var det træ der nu engang var blevet udvalgt og så må man jo arbejde med det.

I kasteline disciplinen var målene nærmest placeret rundt i hele kronen, som i øvrigt var meget bred og udstrakt, fremfor i to sider af træet. Det gav en del forvirring omkring hvilke mål der hørte til henholdvis "venstre" og "højre" side og derfor hvilke mål man kunne gå efter. Selve målene var snævre og specielt 10 point'erne sad godt gemt i toppen. Det afspejlede resultaterne da også med kun tre deltagere på max point.

Footlock'en er der ikke så meget at sige om. Usmageligt hurtige tider som lader meget tilbage at ønske omkring sin egen præstation. Amerikanerne elsker at lave et show ud af denne disciplin. Så meget (efter min smag) at det kommer til at gå ud over deltagerne. Min koncentration var i hvert fald ikke optimal lige inden afsæt.

Redningen var sat op sådan så den tilskadekomne klatrer hang lige ved siden af en stammeklods, som hang i et nedfiringsreb, som var låst i en portawrap på jorden. I teorien indbød den til noget alvorlig planlægning og nogle tekniske overvejelser, men i praksis kunne det håndteres direkte på jorden ved blot at løsne et halvstik og fire klodsen stille og roligt til jorden. Dog betød det så i sin tur at man blev lidt mere presset på tiden. Der var nogle rigtig fine redninger, bla. af Jared Abrojena og Scott Forest. Dommerne var dog tilsyneladende af en anden mening. I hvert fald gav de ikke Abrojena (som vandt disciplinen) mere end 30.80 point ud af 50 mulige. Desværre for ham betød det at han missede en plads i finalen, på trods af en førsteplads i redning, hurtigklatring og footlock.

5 deltagere kom i finalen - heraf to rigtig kendte navne, Bernd Strasser (8 dobbelt verdensmester) og Johan Gustavsson (regerende europamester). Desuden Beau Nagan (bror til Cormac Nagan - finaledeltager 2009), Sean Hoondert (ukendt canadier) og Joe Harris fra australien.

Masteren blev afhold i to egetræer som stod lige ved siden af hinanden, med det største som det primære. Det var omkring 25 meter højt med meget lange grene. Selvfølgelig med balance posten på det aller yderste af den længste, tyndeste gren. Desuden havde den en håndsavspost blot 2,5 m over jorden i nabotræet. Spredte poster som krævede planlægning.

Der var tre rigtig flotte klatringer af Gustavsson, strasser og Harris. De to andre nåede ikke alle poster og var ikke i nærheden af at præstere som de tre første. De angreb alle tre træet med forskellige planer, men løste alle opgaven på fin og ganske jævnbyrdig vis. Det er lærerigt for os dødelige at følge en master. At sidde undervejs og gisne om planen i klatrerens hoved og se hvordan den udvikler sig i løbet af klatringen. At nyde de tekniske løsninger klatreren disker op med. Fed master.

Efter en overstået finale sad man med en følelse af, at strasser nok godt kunne vinde igen, men at Johan tilgengæld så ville få en sikker andenplads. Men endnu engang så dommerne noget andet end vi andre. Strasser vandt ganske vist, men andenpladsen gav de til Joe Harris. Adskillige klatrere var efterfølgende henne hos Johan og sige at de mente andenpladsen var hans. Og trods alt er det vel svært at være ked af en placering som verdens tredjebedste klatrer i 2012...

Nu kan strasser så kalde sig 9 dobbelt verdensmester og hvem ved hvornår veteranen stiller klatreskoene på pensionshylden - lur mig om ikke vi ser ham igen næste år.

Dagen efter konkurrencen stod den på besøg på trade showet, hvor de nyeste flihuggere, lifte, kraner, klatregrej og meget mere var udstillet. Spændende, men uden noget revolutionerende.

Desuden nåede vi at lege lidt turister i downtown Portland, som er lille efter amerikansk storby standard, men flot og stor efter vores. Sidste aften spiste vi mad i det nordlige Portland. Servering udendøre med udsigt over columbia river og med indtagelse af de sidste Indian pale ale i denne omgang.

Det har været en tur med minder for livet!

Tak til Portland 2012. Vi ses i Toronto 2013